[{"text_idx": "#000001", "text": "Cychwyn yn yr ysgol uwchradd am y tro cyntaf eleni? Poeni am fynd ar goll yn yr adeilad mawr, gwneud ffrindiau newydd neu\u2019r gwaith ychwanegol? Dyma ganllaw goroesi Meic ar gyfer ysgol uwchradd."}, {"text_idx": "#000004", "text": "Mae yna filoedd o bobl ifanc eraill ar draws Cymru sydd yn yr un sefyllfa. Mae llawer yn teimlo\u2019n nerfus, pryderus, yn poeni, wedi cyffroi, a bob math o deimladau eraill! Mae\u2019n debygol bod y mwyafrif o\u2019r bobl ifanc sydd yn symud i dy ddosbarth yn teimlo\u2019r un ffordd, yn waeth efallai, ac mae hynny\u2019n hollol iawn. Mae teimlo\u2019n nerfus yn naturiol. Dyma un o\u2019r pethau mwyaf fydd yn digwydd i ti yn dy fywyd."}, {"text_idx": "#000005", "text": "Mae\u2019r ysgol a\u2019r athrawon yn deall bod hyn yn rhywbeth mawr i ti, ac mae\u2019r mwyafrif o ysgolion yn gallu cynnig llawer o gefnogaeth a chymorth i ddisgyblion newydd blwyddyn 7. Bydd gen ti diwtor dosbarth sydd yn dy gofrestru ddwywaith y dydd. Gallant helpu gydag unrhyw gwestiynau neu bryderon sydd gen ti. Bydd gen ti bennaeth blwyddyn hefyd, mentoriaid dysgu, cwnsler neu swyddogion llesiant gallet ti siarad a\u0302 nhw. Efallai bydd disgyblon hy\u0302n yn arwain disgyblion newydd o gwmpas yr ysgol ac yn helpu ti i setlo. Cofia holi unrhyw gwestiynau neu ofyn am gyngor."}, {"text_idx": "#000007", "text": "Efallai byddi di\u2019n cael dy wahanu oddi wrth ffrindiau ysgol gynradd, ond mae\u2019n debyg bydd yna bobl eraill o\u2019r ysgol yn dy ddosbarth. Efallai dy fod di\u2019n gwybod pwy sydd yn dy ddosbarth cyn cychwyn. Gallech chi gytuno i gadw efo\u2019ch gilydd am yr ychydig ddyddiau cyntaf tra rydych chi\u2019n cyfarfod ffrindiau newydd. Ceisia beidio poeni gormod am gael dy wahanu. Ceisia deimlo\u2019n gyffroes am gyfarfod ffrindiau newydd. Byddi di\u2019n gweld hen ffrindiau yn yr egwyl, felly paid poeni."}, {"text_idx": "#000008", "text": "Mae rhai pobl yn ei chael yn haws gwneud ffrindiau newydd, yn enwedig os wyt ti\u2019n swil. Bydd yn helpu ti i gofio bod pawb yn yr un sefyllfa ac mae pawb eisiau cyfarfod ffrindiau newydd. Cyflwyna dy hun i rywun gwahanol bob dydd. Meddylia am gwestiynau i\u2019w gofyn i ddarganfod mwy amdanynt. Bydd hyn yn help i ddarganfod pethau cyffredin. Ceisia beidio canolbwyntio ar wneud un ffrind yn unig, gall hyn fod yn anodd os ydynt yn sa\u0302l o\u2019r ysgol. Bydd cyfarfod sawl ffrind newydd yn rhoi mwy o gefnogaeth ac yn ehangu dy ddiddordebau hefyd. Bydda\u2019n ti dy hun, a chofia bod pawb yn yr un sefyllfa ac yn ceisio cyfarfod ffrindiau newydd."}, {"text_idx": "#000009", "text": "Byddi di\u2019n cael amserlen gyda\u2019r holl wersi, pwy yw\u2019r athro a rhif yr ystafell ddosbarth. Mae\u2019r athrawon yn deall bod dod i adnabod ysgol newydd yn gallu cymryd amser ac mae\u2019n debygol iawn y byddant yn sympathetig os wyt ti ychydig yn hwyr. Mewn rhyw wythnos neu ddau byddi di\u2019n hen law ar newid o un wers i\u2019r llall a gwybod i ble rwyt ti\u2019n mynd. Gofynna i athro neu ddisgybl hy\u0302n os wyt ti\u2019n ansicr."}, {"text_idx": "#000010", "text": "Bydd yna wahaniaeth mawr yn y gwaith ysgol uwchradd o gymharu a\u0302\u2019r ysgol gynradd. Efallai bydd y gwaith cartref yn teimlo\u2019n ormod ar y cychwyn. Gallet ti dderbyn gwaith cartref ar gyfer sawl pwnc mewn un diwrnod yn yr uwchradd, o gymharu ag un darn o waith cartref yn yr ysgol gynradd."}, {"text_idx": "#000011", "text": "Y gyfrinach yw bod yn drefnus. Gosod amser a lle i wneud gwaith cartref, ar o\u0302l ysgol neu yn fuan fin nos efallai. Gwna\u2019r gwaith pan fydd y wers yn dy ben o hyd, a phaid gadael i bethau bentyrru fel ei fod yn dod yn ormod. Arhosa ar y blaen. Os nad wyt ti\u2019n deall y gwaith cartref yna gofyn i\u2019r athro \u2013 mae\u2019n well gofyn yn hytrach na pheidio cyflwyno\u2019r gwaith ar amser. Os yw pethau\u2019n dod yn ormod, ac mae\u2019n anodd ymdopi, siarada gyda dy rieni, tiwtor dosbarth neu athro. Efallai gallant helpu ti i ddarganfod dulliau ymdopi."}, {"text_idx": "#000012", "text": "Mae llawer o bobl ifanc sydd yn symud i\u2019r uwchradd yn poeni am fwlio. Mae gan bob ysgol bolisi gwrth fwlio ac yn awyddus i stopio bwlio cyn gynted a\u0302 phosib. Edrycha ar wefan yr ysgol i weld y polisi bwlio. Os nad wyt ti\u2019n ei weld, gofynna i\u2019r ysgol. Siarad a dweud wrth rywun yw\u2019r cam cyntaf pwysicaf pan ddaw at fwlio. Os wyt ti\u2019n ei chael yn anodd cael rhywun i wrando, cer i edrych ar ein blog 6 Cam i\u2019w Cymryd Os Wyt Ti\u2019n Cael Dy Fwlio."}, {"text_idx": "#000013", "text": "Os wyt ti\u2019n ei chael yn anodd dweud wrth rywun dy fod di\u2019n cael dy fwlio, gall Meic dy gefnogi gyda hyn. Rydym yma i wrando, siarad trwy\u2019r opsiynau a gallem dy helpu i siarad gyda\u2019r ysgol. Cysyllta am ddim rhwng 8yb a hanner nos unrhyw ddiwrnod ar y ffo\u0302n, neges testun neu sgwrs ar-lein."}, {"text_idx": "#000014", "text": "Pob lwc i ti yn yr ysgol uwchradd gan bawb yma ym Meic;Gallet ti wneud hyn! \ud83d\udcaa\ud83c\udffd\ud83d\ude4c\ud83c\udffe\ud83d\udc4c"}, {"text_idx": "#000019", "text": "Rhywun i wrando. Rhywun i'th gymryd o ddifrif. Rhywun i roi cyngor."}, {"text_idx": "#000025", "text": "Arholiadau a dy Iechyd Meddwl"}, {"text_idx": "#000027", "text": "Cyngor Noson Cyn yr Arholiad"}]